SK Úradný vestník Európskej únie C 285/14

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2012/C 285/09

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„EAST KENT GOLDINGS“

ES č.: UK-PDO-0005-0951-13.02.2012

CHZO ( ) CHOP ( X )

1. Názov:

„East Kent Goldings“

2. Členský štát alebo tretia krajina:

Spojené kráľovstvo

3. Opis poľnohospodárskeho výrobku alebo potraviny:

3.1. Druh výrobku:

Trieda 1.8. Iné výrobky z prílohy I k zmluve (korenie atď.)

3.2. Opis výrobku, na ktorý sa vzťahuje názov uvedený v bode 1:

„East Kent Goldings“ je názov jedinečnej odrody chmeľu, ktorý sa používa pri varení vysokokvalitných pív a pív typu „ale“. Šištice sa tvoria na samičej rastline „Humulus lupulus“ (ľudové pomenovanie v Anglicku „wolf of the woods“). Šišticu tvoria „lupienky“ z mäkkého pletiva, na ich vnútornej strane sa nachádzajú lupulínové žliazky, ktoré obsahujú lepkavú olejnatú látku nazývanú lupulín, ktorá obsahujú esenciálne oleje a živice.

Živice

alfakyseliny 4,0 – 6,0 % w/w kohumulón 25 – 30 % w/w betakyseliny 1,5 – 3,3 % w/w

Oleje

celkový obsah olejov 0,6 – 1,0 ml/100 g myrcén 20 – 26 % celkového obsahu oleja humulén 33 – 45 % celkového obsahu oleja pomer humulénu a karyofylénu > 3 karyofylén 10 – 15 % celkového obsahu oleja farnezén < 1 % celkového obsahu oleja selinény < 3 % celkového obsahu oleja

Tieto šištice sa využívajú predovšetkým v pivovarníctve. Vytvárajú jemné kvetové arómy – jemnú vôňu sladkého citróna. Tvar šištíc je podlhovastý a oválny, rozmery dosahujú od 1,25 cm do 2,5 cm. Farba šištíc je sýto zelená, na vnútornom povrchu tenkých lupienkov okolo semien sa nachádza jasne žltý lupulínový prášok. Textúra šištice je pri zbere lepkavá a olejnatá, ale po usušení (na účely konzervácie) sú lupienky krehké, majú bledú farbu a zreteľne žlté lupulínové žliazky. Aróma je mix citrusových aróm s citrónovými a kvetovými tónmi. Keď sa suchý chmeľ primieša do hotového piva, je nositeľom chuti podobnej chuti hustej marmelády z citrusových plodov.

Hlavné olejnaté zložky lupulínu sa vplyvom rôznych ročných období lokalít rastu nemenia a, ako sa uviedlo, slúžia na odlíšenie odrody Goldings od všetkých ostatných odrôd. Na druhej strane, menej zastúpené zložky esenciálnych olejov sa pod vplyvom prostredia a ročných období môžu meniť. Práve tieto zložky, z ktorých väčšina ešte nie je v literatúre charakterizovaná, slúžia na odlíšenie vnemu arómy a chuti šištíc odrody Goldings, ktoré sa pestujú v oblasti East Kent od odrôd pestovaných v iných oblastiach.

3.3. Suroviny (len pri spracovaných výrobkoch):

Neuvádza sa.

3.4. Krmivo (len pri výrobkoch živočíšneho pôvodu):

Neuvádza sa.

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

„East Kent Goldings“ sa pestuje, zbiera, suší a balí do balov alebo žochov vo vymedzenej oblasti. Výroba a spracovanie chmeľu „East Kent Goldings“ sa odohráva vo vymedzenej oblasti. Sadivový materiál (vrúble alebo odrezky), certifikovaný ministerstvom sa síce vyrába mimo označenej oblasti s cieľom zachovať izoláciu a zabrániť tak nákaze vírusovými ochoreniami, pôvodný rodičovský materiál však pochádza z oblasti East Kent. Pochádza z rastlinného fondu, ktorý pôvodne spravovali uznávané vedecké inštitúcie Wye Collega a East Malling Research Station, v súčasnosti túto úlohu prevzala spoločnosť Wye Hops Ltd v Canterbury a Faversham. Dokumentácia dokladá pôvod tohto materiálu v oblasti East Kent.

3.6. Osobitné pravidlá pri krájaní, strúhaní, balení atď.:

„East Kent Goldings“ sa musí baliť do balov alebo žochov vo vymedzenej oblasti. Pri balení sa vysušené chmeľové šištice stlačia, čím sa hustota voľne ložených šištíc výrazne zväčší s cieľom uľahčiť skladovanie a prepravu. Balenie musí na účely identifikácie a vystopovateľnosti prebiehať priamo v podniku, kde sa chmeľ pestuje. Okrem toho by preprava chmeľu v nezabalenom stave bola komplikovaná. Po vykonaní týchto úkonov má výrobok štatút „pripraveného“ výrobku. Baly alebo žochy so sušeným chmeľom sa označia štítkom s menom pestovateľa, názvom odrody, obce alebo regiónu a rokom zberu a číslom EÚ a zapečatia, až potom sa prepravia z poľnohospodárskeho podniku do miesta skladovania a následne zákazníkovi. Pestovateľ vedie záznamy o dátume zberu na jednotlivých chmeľniciach a číslach balov alebo žochov chmeľu z príslušného poľa.

3.7. Osobitné pravidlá pri označovaní:

Neuvádza sa,

4. Stručné vymedzenie zemepisnej oblasti:

Hranicu zemepisnej oblasti na západe tvorí cesta A 249 od mesta Sheerness až po výjazd 7 na diaľnicu M20 na juhu, smerom na juh prebieha pozdĺž diaľnice M20 až po mesto Folkestone. Na severe a východe zemepisnej oblasti hranicu tvorí pobrežná čiara. Do tejto ohraničenej oblasti patria obce Tonge, Borden, Lynsted, Norton, Teynham, Buckland, Stone, Ospringe, Faversham, Boughton-under-Blean, Selling, Chartham, Chilham, Harbledown, Canterbury, Bekesbourne, Bridge a Bishopsbourne.

5. Spojenie so zemepisnou oblasťou:

5.1. Špecifickosť zemepisnej oblasti:

Odrodu Golding vyselektoval zo starej odrody Canterbury Whitebine pán Golding v meste West Malling v grófstve Kent okolo roku 1790 (Percival, R.A.S.E Journal for 1901). Začiatkom 19. storočia sa chmeľ Golding pestoval v oblasti East Kent, kde pôda „bola najlepšie uspôsobená pre ich rast … hlboké bohaté pôdy na vápenatom podklade“ (Rutley, R.A.S.E Journal for 1848). Chmeľ pestovaný v oblasti East Kent sa považoval za kvalitnejší než chmeľ Golding pestovaný v okolí mesta Maidstone, dosahoval teda vyššie ceny. V záujme odlíšenia výrobku z tejto oblasti sa predával ako výrobok oblasti East Kent („The Hops Farmer“, E. J Lance, 1838, Londýn), a tak sa zaviedlo pomenovanie „East Kent Goldings“. Počas devätnásteho storočia sa v oblasti East Kent vyselektovali viaceré miestne varianty alebo klony vrátane Bramling (1865), Rodmersham či Mercers (1880), Cobbs (1881), Petham (1885), Early Bird (1887) a Eastwell (1889). Analýza esenciálnych olejov potvrdila, že všetky tieto varianty chmeľu „East Kent Goldings“ majú zhodné zloženie a bezpochyby patria k tej istej odrode. Morfológia týchto rastlín presne zodpovedá tomu, ako pestovatelia, agronómovia a vedci opisovali chmeľ Golding od začiatku 19. storočia.

Chmeľ sa síce pestuje na celom svete, najvyššie výnosy sa však dosahujú v lokalitách, odkiaľ pochádza. K tomuto záveru sa dospelo na základe série rozsiahlych medzinárodných pokusov s odrodami chmeľu v období rokov 1960 až 1978 [Neve, (1983) J. Inst. Brew, 89, 98 – 101]. Predpokladá sa, že hlavným dôvodom tejto skutočnosti je vplyv miesta pestovania, od ktorého závisí konkrétna dĺžka dňa v čase kvitnutia, čo sa odrazilo na získaných výnosoch. Z porovnaní výnosov chmeľu Goldings v rokoch 2006 – 2009 vyplynulo, že v oblasti East Kent bol výnos vždy o minimálne 21 % väčší než v iných oblastiach.

Povesť o vyššej kvalite výrobku z chmeľu Goldings pestovaného v oblasti East Kent je doložená už od roku 1838 až podnes. V súčasnosti sa mnohé webové stránky pochvalne zmieňujú o kvalite chmeľu „East Kent Goldings“. Na národnej chmeľovej súťaži, ktorú každoročne organizuje Institute of Brewing and Distilling, za uplynulých päť rokov vždy v triede Goldings zvíťazili vzorky z oblasti East Kent, napriek tomu že na chmeľ „East Kent Goldings“ pripadá len 30 % plochy, na ktorej sa v Spojenom kráľovstve pestuje odroda Goldings. Z historického hľadiska pivovarníci odjakživa vyzdvihovali mimoriadne aromatické vlastnosti chmeľu „East Kent Goldings“ a v súčasnosti mnohí, najmä v Spojených štátoch, špecifikujú, že chmeľ Goldings, ktorý nakupujú, musí pochádzať z oblasti East Kent.

5.2. Špecifickosť výrobku:

„East Kent Goldings“ vznikol z jediného semena. Chmeľ je exogamický, veľmi heterogénny, dvojdomý druh. Štruktúra rozmnožovania chmeľu je preto porovnateľná s človekom, keďže dve oddelené pohlavia plodia potomkov, z ktorých každý je jedinečným jedincom. Môže síce existovať rodinná podoba, ale žiadne dva jedince nie sú z genetického hľadiska totožné. Okrem toho pri chmeli nie je možné samooplodnenie, takže nevyhnutne každý nový jedinec vzniká ako výsledok kombinácie génov dvoch odlišných rodičov. Z každého semenáča vyrastie dospelá rastlina, ktorá sa líši od všetkých ostatných chmeľových rastlín svojimi vlastnosťami vrátane morfológie a chemického zloženia sekundárnych produktov. Komerčná odroda sa množí klonovaním z jedinečného pôvodného semenáča prostredníctvom oddelenia koreňov, viacročných výhonkov alebo odrezkov. Každá rastlina novej odrody je teda geneticky totožná s pôvodným semenáčom, pretože sa získala nepohlavným rozmnožovaním. Preto sa každá takáto rastlina môže použiť ako základ ďalšieho rozmnožovania. Chmeľ je viacročná rastlina. Odroda chmeľu môže vzniknúť ako náhodný semenáč (napr. Fuggle a Whitebread Golding), častejšie je však výsledkom práce pestovateľa. Po pôvodnom semene od pestovateľa, ktorým sa odroda zavádza, sa chmeľové rastliny rozmnožujú ako klony z odrezkov alebo zelených výhonkov pestovaných pomocou zvlhčovania vzduchu. Pôvodný vrúbeľ môže produkovať chmeľ mnohé roky, ak sa chráni pred chorobami.

Typickou črtou chmeľu „East Kent Goldings“ je vysoký obsah humulénu (pomer humulénu a karyofylénu je vždy väčší než 3), a zároveň veľmi nízky obsah farnezénu a selinénu, ako sa uvádza v bode 3.2. Každá odroda chmeľu pochádza z jedinečného semenáča s jedinečným zložením esenciálnych olejov, preto je možné odlíšiť oleje chmeľu Goldings od olejov iných, nepríbuzných, odrôd, ako je napr. Fuggle (ktorý má oveľa väčší obsah farnezénu – približne 7 %) a Challenger (s oveľa väčším obsahom selinénu – približne 12 %). Zloženie hlavných olejov chmeľu „East Kent Goldings“ je podobné zloženiu príbuzných odrôd, napriek tomu sa dajú odlíšiť. Napríklad semenáč Northern Brewer má vyšší obsah myrcénu (približne 36 %) a Northdown (semenáč pochádzajúci z Northern Brewer) má vyšších objem farnezénu (približne 1,3 %). Okrem toho existujú v rámci odrody rozdiely pri menších píkoch nasledujúcich po píku selinénu.

Ďalšou vlastnosťou chmeľu „East Kent Goldings“ je letálna náchylnosť na vírusové ochorenie mozaiky chmeľu. Tento vírus prenášajú vošky a symptómy ochorenia sú fľakaté, naspodok zakučeravené listy a rastliny so zakrpateným rastom a krátkymi internódiami, ako opísal Neve (1991). Nakazené rastliny odrody „East Kent Goldings“ s týmito príznakmi môžu prežiť niekoľko sezón, ale v konečnom dôsledku odumrú. Hoci niekoľko experimentálnych odrôd inde na svete síce takisto vykazuje letálnu náchylnosť na toto ochorenie, „East Kent Goldings“ je jedinou komerčnou odrodou na svete s touto náchylnosťou. Rozmnožovanie vrúbľov chmeľu „East Kent Goldings“ sa musí odohrávať v prostredí izolovanom od iných odrôd, ktoré môžu vírus prenášať, ale nemajú príznaky ochorenia.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Mnohí pivovarníci vyhľadávajú arómu a príchuť, za ktorú pivo vďačí odrode Goldings, mimoriadne vysoko si však cenia chmeľ Goldings pestovaný v oblasti East Kent v Anglicku – tzv. East Kent Goldings. Osobitná kombinácia pôdy, svetovej strany, dĺžky dňa, zrážok a teplôt v regióne majú vplyv na rast a zrenie odrody chmeľu a výsledkom sú chmeľové šištice s jedinečnou senzorickou kvalitou.

Ďalším prvkom, ktorý pozitívne vplýva na jedinečnosť „East Kent Goldings“ je ukladanie hlbokých nánosov hliny z pahorkatiny North Downs. Pôda dobre zadržiava vlhkosť, čo je dôležitý faktor, keďže pahorkatina ovplyvňuje množstvo zrážok v oblasti East Kent – ročný úhrn predstavuje 635 mm, čo je 76 % priemeru v krajine. Vďaka tejto kombinácii faktorov je vlhkosť v predmetnej oblasti nižšia ako v iných oblastiach pestovania chmeľu.

Charakteristická chuť chmeľu „East Kent Goldings“ je podmienená pôdou v oblasti East Kent – hlina na vápenatom podklade, vďaka čomu má ideálne pH (6,5 – 7,00), ako aj lokalitou, keďže rastliny sú vystavené studeným vetrom obsahujúcim soľ a vejúcim od ústia Temže, a to predovšetkým v marci, keď sa vytvárajú charakteristické sezónne a odrodové znaky chmeľu. Z výskumu v bývalej inštitúcii Wye College vyplynulo, že nižšie teploty pôdy vo februári a marci úzko súvisia z väčším výnosom chmeľu (Department of Hop Research Annual Report for 1980, Wye College,) a rovnako že marcové teploty môžu zohrávať úlohu aj pri obsahu horčín v živiciach v lupulínových žliazkach (Department of Hop Research Annual Report for 1982, Wye College). Okrem toho je v marci možné nájsť v pletive pukov a výhonkov viacero prekuzorov zlúčenín nachádzajúcich sa v lupulínových žliazkach (Rossiter, Imperial College).

Jemnú arómu chmeľu „East Kent Goldings“, ktorá je výsledkom kombinácie týchto regionálnych faktorov, uznávajú a oceňujú pivovarníci špičkových pív, ako v Spojenom kráľovstve, tak v Spojených štátoch. Pivovarníci často na označení svojich nádob uvádzajú slovné spojenie East Kent Goldings. Chmeľ „East Kent Goldings“ ako jedinečná surovina pravidelne dosahuje vysoké ceny. Je zárukou jemných kvetových aróm – jemnej vône sladkého citróna. Chmeľ je mimoriadne elegantný, ale svojim minerálnym zložením zároveň tvorí kostru a štruktúru pív. K oceneným pivám vyrábaným s pridaním prísady „East Kent Goldings“ patrí Fullers 1845, Hop Back Summer Lightning a Boston Brewing Co Ales zo Spojených štátov.

Odkaz na uverejnenie špecifikácie:

[Článok 5 ods. 7 nariadenia (ES) č. 510/2006]

http://archive.defra.gov.uk/foodfarm/food/industry/regional/foodname/products/documents/east-kent-goldings-pdo-120111.pdf

(1) Ú. v. EÚ L 93, 31.3.2006, s. 12.